Diari Oficial de la Generalitat Valenciana


Sumari del DOGV 3774, del 19-06-2000 (2000/4317)

RESOLUCIÓ de 22 de maig de 2000, de la Direcció General de Centres Docents, sobre el servici complementari de transport escolar per als centres públics de titularitat de la Generalitat Valenciana per al curs 2000/2001.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3774

Data del DOGV
:   19-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4317


Data del document
:   22-05-2000

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * centre d'ensenyament
    * transport escolar

RESOLUCIÓ de 22 de maig de 2000, de la Direcció General de Centres Docents, sobre el servici complementari de transport escolar per als centres públics de titularitat de la Generalitat Valenciana per al curs 2000/2001. [2000/X4317]
  
1. Àmbit d'aplicació d'estes normes
  
Estes normes seran d'aplicació en els centres que impartisquen Educació Primària, Educació Especial i Educació Secundària Obligatòria, de titularitat de la Generalitat Valenciana.
  
2. Beneficiaris
  
És beneficiari del servici escolar de transport l'alumnat d'Educació Primària, Educació Especial i Educació Secundària Obligatòria escolaritzat en un centre públic de titularitat de la Generalitat Valenciana, el domicili habitual del qual es trobe a una distància de 3 km o més del centre d'escolarització que li corresponga.
  
El centre d'escolarització es determinarà, segons corresponga, per una de les següents circumstàncies:
  
a) L'àrea d'influència del seu domicili.
  
b) El centre d'adscripció del seu col·legi.
  
c) La resolució d'escolarització del director territorial, a la vista del dictamen tècnic.
  
Excepcionalment podrà ser-ho l'alumnat que, tot i haver de ser escolaritzat obligatòriament al centre que li corresponga segons l'informe de la Inspecció Educativa i que este es trobe situat en zones de molt difícil accés, siga més aconsellable la seua escolarització en un altre diferent. Tot això, amb els informes favorables de la Inspecció Educativa, de la Direcció Territorial i de la Direcció General de Centres Docents.
  
3. Autoritzacions especials
  
3.1. Autorització per dificultats especials en l'accés al centre
  
Excepcionalment, també podrà ser beneficiari del servici escolar de transport l'alumnat que curse els estudis prevists en l'apartat 2 i que tinga dificultats especials per a accedir al centre docent, fins i tot a una distància inferior a 3 km. En estos casos, la Direcció Territorial de Cultura i d'Educació autoritzarà aquelles rutes de transport col·lectiu o ajudes individuals que considere necessàries per a atendre'l.
  
Atesa l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.
  
3.2. Autorització a alumnes d'altres nivells d'ensenyament
  
L'alumnat d'Educació Infantil o d'altres nivells educatius no obligatoris matriculat en centres públics només podrà utilitzar les rutes de transport col·lectiu, quan estiga convenientment autoritzat per la Direcció Territorial de Cultura i d'Educació i si hi ha places vacants en l'autobús.
  
Esta autorització s'atorgarà, si és procedent, a petició dels pares. El centre docent de destinació tramitarà les peticions a la Direcció Territorial de Cultura i Educació, la qual els concedirà dites autoritzacions amb caràcter excepcional.
  
Tindrà prioritat per a estes autoritzacions especials:
  
1. L'alumnat matriculat en el mateix centre.
  
2. L'alumnat matriculat en un altre centre de la mateixa localitat.
  
Dins d'estos dos grups tindrà prioritat l'alumnat de menys edat sobre el de més edat i, entre este, el qui es trobe a més distància del centre. No obstant això, la Direcció Territorial de Cultura i d'Educació, a proposta del Consell Escolar, podrà exceptuar d'esta prioritat aquells casos en què concórreguen circumstàncies especials, les quals valorarà individualment.
  
Atesa l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.
  
4. Modalitats en la prestació del servici de transport escolar
  
La prestació del servici escolar complementari de transport podrà adoptar una de les modalitats següents:
  
a) Transport escolar col·lectiu
  
Esta modalitat comportarà la inclusió de l'alumnat en una de les rutes de transport que establirà la Direcció Territorial de Cultura i d'Educació, segons les necessitats comunicades pels centres i les disponibilitats pressupostàries.
  
El nombre mínim d'alumnes per a establir una ruta de transport col·lectiu serà de 15 alumnes.
  
b) Ajudes individuals de transport escolar
  
Esta modalitat, que serà autoritzada per la Direcció Territorial de Cultura i d'Educació, correspondrà a l'alumnat que tot i tindre dret a ser beneficiari del servici escolar de transport, per complir els requisits establits en l'apartat 2, no puga ser inclòs en cap de les rutes de transport col·lectiu autoritzades.
  
5. Sol·licitud
  
En cas que l'alumnat haja de formalitzar la matrícula en el centre, els pares o tutors hauran de sol·licitar la concessió de la prestació del servici complementari de transport en el moment de formalitzar la matrícula.
  
Juntament amb la sol·licitud de transport, haurà de presentar un certificat de residència expedit per l'Ajuntament corresponent on conste el domicili habitual i la distància al centre.
  
6. Comunicació de les necessitats de transport escolar
  
Els directors dels centres docents, una vegada comprovat que les sol·licituds complixen els requisits, hauran d'enviar a la Direcció Territorial de Cultura i d'Educació corresponent, segons el calendari que s'hi especifica, la comunicació de necessitats de transport escolar i la relació de l'alumnat que es proposa com a beneficiari de la prestació del servici escolar de transport. En la relació se separarà l'alumnat que es proposa com a beneficiari de la prestació del servici col·lectiu o com a beneficiari d'ajuda individual.
  
Només s'inclouran en la relació de beneficiaris del servici col·lectiu aquell alumnat que residisca en les zones per on transcorre la ruta o rutes que se li han aprovat al centre per al curs 1999/2000.
  
En les llistes d'alumnat per al qual es proposa la concessió d'ajuda individual, s'hi indicarà obligatòriament la distància en quilòmetres. al centre i el lloc de procedència.
  
El calendari d'enviament de les relacions de l'alumnat proposat com a beneficiari haurà de ser tramitat abans de les dates següents:
  
- Alumnat d'Educació Primària, Educació Especial i Educació Secundària Obligatòria en centres d'Educació Primària:
  
10 de juliol de 2000:
  
El qui continue els estudis en el mateix centre.
  
- El de nou ingrés matriculat en juny.
  
5 de setembre de 2000:
  
- El de nou ingrés matriculat en setembre.
  
7. Quantia de les ajudes individuals
  
La quantia de les ajudes individuals dependrà de la distància en quilòmetres entre el centre receptor i el domicili habitual de l'alumne/a.
  
La quantia de les ajudes queda establida de la manera següent:
  
- De 3 a 5 km: 29.300 PTA
  
- De 6 a 10 km: 41.000 PTA
  
- De 11 a 15 km: 52.600 PTA
  
- De 16 a 20 km: 64.400 PTA
  
- De 21 a 25 km: 70.300 PTA
  
- Educació Especial, fins a 175.700 PTA
  
L'alumnat que per raó de l'opció lingüística elegida haja de desplaçar-se fora del seu districte escolar, a una distància superior a 1,5 km del seu domicili, podrà percebre fins a una quantia de 29.300 PTA en concepte d'ajuda individualitzada de transport.
  
8. Autorització de les rutes de transport escolar col·lectiu i de la llista de beneficiaris d'ajudes individuals de transport
  
Una vegada rebuda la informació dels centres, la Direcció Territorial de Cultura i Educació els enviarà, si això és possible, abans de l'inici del curs escolar, una còpia de la resolució que autoritzarà les rutes de transport col·lectiu i la llista d'alumnat beneficiari del servici escolar de transport. Així mateix, enviarà una còpia de la resolució d'ajudes individuals de transport i la llista de l'alumnat beneficiari, en què s'indicarà la quantia.
  
En cap cas els centres podran determinar la posada en funcionament de rutes ni la concessió d'ajudes individuals que no hagen sigut autoritzades per la Direcció Territorial de Cultura i d'Educació.
  
9. Justificació de les ajudes individuals de transport
  
En el moment en què el centre reba la transferència de l'import de les ajudes individuals de transport, haurà d'efectuar-ne l'abonament als beneficiaris. En este moment, el pare/mare o tutor haurà d'anotar en la llista de beneficiaris que s'adjuntà a la resolució del director territorial de Cultura i d'Educació, el seu número de DNI i firmar en senyal de conformitat.
  
La llista de l'alumnat beneficiari de les ajudes individuals de transport escolar i les firmes dels perceptors, hauran de ser retornades a la Direcció Territorial de Cultura i d'Educació com a justificació de la seua percepció en el termini d'un mes comptador des del dia de la recepció de la transferència bancària.
  
10. Conformitat de la prestació del servici
  
Per a un millor seguiment de la prestació del servici i independentment dels certificats mensuals de conformitat emesos per cada direcció territorial a la Direcció General de Centres Docents, els directors dels centres enviaran, així mateix, certificació mensual segons els dies lectius fixats en l'Ordre de la Conselleria de Cultura, Educació i Ciència, de calendari escolar per al curs 2000/2001, sense tindre en compte les festes locals, les quals es consideraran com a dies de servici efectivament prestat.
  
11. Inspecció educativa
  
La Inspecció educativa, en l'àmbit de les seues competències, farà el seguiment i la valoració del funcionament del transport i emetrà els informes que considere oportuns o aquells que se li demanen.
  
València, 22 de maig de 2000.- La directora general de Centres Docents: Concepción Gómez Ocaña.